Na temelju članka 20. stavka 1. Zakona o održivom gospodarenju otpadom (Narodne novine broj 94/13, 73/17 i 14/19), te članka 41. Statuta Općine Ernestinovo (Službeni glasnik Općine Ernestinovo broj 1/13, 4/13, 3/18 i 4/18) općinska načelnica podnosi Općinskom vijeću Općine Ernestinovo na 19. sjednici održanoj 26. ožujka 2019.

**IZVJEŠĆE**

**o provedbi Plana gospodarenja otpadom**

**za Općinu Ernestinovo**

**za 2018. godinu**

1. **UVOD**

Stavkom 1. članka 20. Zakona o održivom gospodarenju otpadom (Narodne novine broj 94/13, 73/17 i 14/19) propisano je da je izvršno tijelo jedinice lokalne samouprave dužno dostaviti godišnje izvješće o provedbi Plana za prethodnu kalendarsku godinu jedinici područne (regionalne) samouprave i objaviti ga u svom službenom glasilu do 31. ožujka tekuće godine.

Za propuštanje usvajanja i dostave ovog izvješća Županiji do 31. ožujka predviđene su novčane kazne:

* u iznosu od 30.000,00 do 100.000,00 kuna za općinskog načelnika (gradonačelnika)

Izvješće za 2017. godinu usvojeno je na 8. sjednici Općinskog vijeća održanoj 27. ožujka 2018. i objavljeno u Službenom glasniku Općine Ernestinovo broj 4/18.

Općina Ernestinovo obuhvaća tri naselja: Divoš, Ernestinovo i Laslovo.

Prema popisu stanovništva iz 2011. godine, Općina Ernestinovo ima 2.189 stanovnika.

1. **OBVEZE JEDINICE LOKALNE SAMOUPRAVE**

Jedinica lokalne samouprave dužna je na svom području osigurati:

* javnu uslugu prikupljanja miješanog komunalnog otpada, i biorazgradivog komunalnog otpada,
* odvojeno prikupljanje otpadnog papira, metala, stakla, plastike i tekstila te krupnog (glomaznog) komunalnog otpada,
* sprječavanje odbacivanja otpada na način suprotan ovom Zakonu te uklanjanje tako odbačenog otpada,
* provedbu Plana,
* donošenje i provedbu Plana gospodarenja otpadom jedinice lokalne samouprave,
* provođenje izobrazno-informativnih aktivnosti na svom području,
* mogućnost provedbe akcija prikupljanja otpada.

1. **PLAN GOSPODARENJA OTPADOM OPĆINE ERNESTINOVO**

Vlada Republike Hrvatske usvojila je početkom 2017. godine Plan gospodarenja otpadom Republike Hrvatske za razdoblje 2017.-2022. Donošenje Plana važan je preduvjet za korištenje sredstava iz Operativnog programa Konkurentnost i kohezija.

Plan će omogućiti razvoj industrije recikliranja, otvaranje novih zelenih radnih mjesta i ispunjavanje preuzetih EU obveza u pogledu recikliranja. U prvom planu su sprječavanje nastanka otpada, ponovna uporaba, recikliranje i kompostiranje. Važnije mjere iz Plana su odvojeno prikupljanje na kućnom pragu, uvođenje stimulativnih mjera pri naplati javne usluge prikupljanja otpada prema sastavu i količini te uvođenje naknade za odlaganje komunalnog otpada.

Okosnica Plana su reciklažna dvorišta, reciklažni centri sa sortirnicama i kompostištima u kojima će se za recikliranje pripremati odvojeno prikupljeni otpad. Za neizgrađene Centre za gospodarenje otpadom potrebno je prilagoditi kapacitet i sadržaje ciljevima ovog Plana zbog čega je za svaki od njih potrebno izraditi studiju izvedivosti.

Tijekom 2017. godine prestao je važiti Plan gospodarenja otpadom donesen u prethodnom razdoblju te je bilo nužno pristupiti izradi novog Plana. Postupak izrade i donošenja novog plana djelomično je bio usporen zbog provedbe lokalnih izbora, koji su se održavali 2017. godine, a bilo je potrebno i pribaviti propisane suglasnosti Osječko-baranjske županije. Također je krajem godine započeto javno savjetovanje o nacrtu Plana u trajanju od 30 dana te je postupak donošenja Plana valjalo nastaviti u 2018. godini.

Općinsko vijeće Općine Ernestinovo, na 6. sjednici održanoj 22. siječnja 2018. donijelo je Odluku o donošenju Plana gospodarenja otpadom Općine Ernestinovo za razdoblje 2017. – 2022. godine.

Nacrt Plana je izradilo trgovačko društvo HIDOPLAN d.o.o. za izgradnju i konzalting, Horvaćanska cesta 17a, Zagreb.

Upravni odjel za prostorno planiranje, zaštitu okoliša i prirode Osječko-baranjske županije izdao je pozitivno prethodno mišljenje na prijedlog Plana, KLASA: 351-01/18-02/5, URBROJ: 2158/1-01-17/05-18-2 od 15. siječnja 2018.

Također, isti je upravni odjel izdao mišljenje da za predmetni Plan gospodarenja otpadom nije potrebno provesti postupak strateške procjene utjecaja na okoliš jer je Plan u skladu s planom više razine tj. Planom gospodarenja otpadom Republike Hrvatske, za koji je provedena strateška procjena utjecaja na okoliš te se općinskim Planom ne predviđaju zahvati koji se nalaze na popisu zahvata u prilozima I., II. i III. Uredbe o procjeni utjecaja zahvata na okoliš (Narodne novine, broj 61/14 i 3/17) te se provedbom općinskog Plana ne očekuju značajni negativni utjecaji na sastavnice okoliša. Mišljenje nosi oznake KLASA: 351-01/17-02/190, URBROJ: 2158/1-01-14/05-17-4 od 14. studenog 2017.

Plan i odluka objavljeni su u Službenom glasniku Općine Ernestinovo broj 1/18 te na službenoj mrežnoj stranici Općine Ernestinovo.

Odluka o donošenju Plana i Plan dostavljeni su Hrvatskoj agenciji za okoliš i prirodu (pravnom slijedniku Agencije za zaštitu okoliša) dana 31. siječnja 2018. e-poštom na adresu: pisarnica@haop.hr

Neke od najznačajnijih mjera koje su predviđene Planom su poticanje odvojenog sakupljanja papira, kartona, metala, stakla, plastike i bio otpada, odvojeno prikupljanje otpada na kućnom pragu, uvođenje stimulativnih mjera pri naplati javne usluge prikupljanja komunalnog otpada prema sastavu i količini, uvođenje naknade za odlaganje komunalnog otpada, poticanje kućnog i komunalnog kompostiranja, izgradnja sortirnica, informatička potpora praćenju tokova otpada i niz edukativno – informativnih mjera.

1. **ANALIZA UČINKOVITOSTI PODUZETIH MJERA, OCJENA STANJA I POTREBA U GOSPODARENJU OTPADOM NA PODRUČJU OPĆINE ERNESTINOVO, UKLJUČUJUĆI OSTVARIVANJE CILJEVA**

Djelatnost sakupljanja i odvoza komunalnog otpada povjerena je trgovačkom društvu UNIKOM d.o.o. iz Osijeka, u kojem Općina Ernestinovo ima suvlasnički udio.

Radi usklađivanja s novom pravnom regulativom, Općina Ernestinovo izradila je nacrt odluke kojom se utvrđuju kriteriji i način pružanja javne usluge prikupljanja miješanog komunalnog otpada i biorazgradivog komunalnog otpada te povezane usluge odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada na svom području.

Pravni temelj za donošenje odluke je Zakon o održivom gospodarenju otpadom (Narodne novine, broj 94/13. i 73/17.) i Uredba o gospodarenju komunalnim otpadom (Narodne novine, broj 50/17.).

Savjetovanje s javnošću o nacrtu odluke je započeto 7. prosinca 2017. s trajanjem od 30 dana za iznošenje primjedba javnosti. Tijekom javnog savjetovanja nije bilo primjedbi i prijedloga.

Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Ernestinovo donesena je na 6. sjednici Općinskog vijeća, dana 22. siječnja 2018. godine. Odluka je objavljena u Službenom glasniku Općine Ernestinovo, broj 2/18.

U 2018. godini organiziranim odvozom komunalnog otpada bila su obuhvaćena sva tri naselja Općine, odnosno sva kućanstva i poslovni subjekti.

Komunalni otpad odvozi se i odlaže izvan područja Općine, na deponiju Lončanica Velika.

Sukladno procijenjenim potrebnim financijskim sredstvima i predloženim aktivnostima sačinjen je i terminski plan aktivnosti koje je potrebno poduzeti u svrhu uspostavljanja cjelovitog sustava gospodarenja otpadom na području Općine Ernestinovo.

Terminski plan provedbe Plana (preuzeto iz Plana):

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Br.** | **AKTIVNOSTI** | **NOSITELJ** | **Rok/Godina** | | | | | |
| **2017** | **2018** | **2019** | **2020** | **2021** | **2022** |
| 1. | Provođenje mjera definiranih Planom sprječavanja nastanka otpada | MZOE  Općina Ernestinovo,  Unikom d.o.o. |  |  |  |  |  |  |
| 4. | Nabava opreme za odvojeno prikupljanje papira, plastike, stakla, metala i tekstila | Općina Ernestinovo,  Unikom d.o.o. |  |  |  |  |  |  |
| 5. | Nabava mobilnog reciklažnog dvorišta | Općina Ernestinovo,  Unikom d.o.o. |  |  |  |  |  |  |
| 7. | Nabava opreme za odvojeno prikupljanje biootpada – komposteri za kućno kompostiranje | Općina Ernestinovo |  |  |  |  |  |  |
| 10. | Sprječavanje nepropisnog odbacivanja otpada | Općina Ernestinovo |  |  |  |  |  |  |
| 11. | Sanacija lokacija onečišćenih otpadom odbačenim u okoliš | Općina Ernestinovo |  |  |  |  |  |  |
| 12. | Provođenje akcija prikupljanja otpada | Općina Ernestinovo,  Unikom d.o.o. |  |  |  |  |  |  |
| 13. | Provođenje izobrazno – informativnih aktivnosti | Općina Ernestinovo,  Unikom d.o.o. |  |  |  |  |  |  |

U skladu sa obvezama koje proizlaze iz (novog) Zakona o održivom gospodarenju otpadom, koji predviđa obvezu jedinica lokalne samouprave da organizira odvojeno prikupljanje komunalnog otpada i razvrstavanje otpada „na kućnom pragu“, kao najdjelotvornijeg načina razvrstavanja otpada, pristupljeno je organizaciji navedenog.

U tu svrhu početkom 2015. godine nabavljene su plave posude za odvojeno prikupljanje starog papira te je u svakom naselju postavljen eko otok s kontejnerima za odvojeno prikupljanje problematičnog otpada, koji su postavljeni na javnu površinu.

Početkom 2016. godine eko-otok u Laslovu je zapaljen, a slučaj je prijavljen policiji. Utvrđeno je da je počinitelj maloljetan te je državno odvjetništvo odbacilo prijavu za pokretanje postupka protiv maloljetnog počinitelja. Kako bi se osiguralo odvojeno prikupljanje otpada, u dogovoru s tvrtkom Unikom d.o.o. privremeno je postavljen drugi eko-otok u Laslovu, dok Općina ne bude u mogućnosti nabaviti novi uz sufinanciranje Fonda za zaštitu okoliša i energetsku učinkovitost.

Na području Općine Ernestinovo broj kućanstava koja su obveznici odvoza komunalnog otpada kreće se oko 750, pa je nabavljena veća količina plavih posuda, za nove korisnike i za pravne osobe koje iskažu potrebu za plavom posudom za stari papir. Neposredno nakon nabave, novim korisnicima podijeljene su plave posude, a određeni broj posuda još uvijek je raspoloživ.

Unikom d.o.o. osigurava vrećice za odvojeno prikupljanje PET ambalaže u kućanstvima tzv. odvajanje otpada „na kućnom pragu“. Nakon što iskoriste sve dodijeljene vrećice za odvojeno odlaganje pet ambalaže, građani mogu podići nove vrećice u zgradi općinske uprave, za daljnje korištenje. Vrećice se ne naplaćuju.

Građani od ranije imaju zelene posude zapremine 120 l, kojima se prikuplja mješoviti komunalni otpad, a također su ranije nabavljene plave posude zapremine 120 l, za prikupljanje starog papira „na kućnom pragu“.

U 2018. godini Općina se prijavila na javni poziv za iskaz interesa za nabavu spremnika za odvojeno prikupljanje komunalnog otpada. Radi se o javnom pozivu Ministarstva zaštite okoliša i energetike, a postupak provodi Fond za zaštitu okoliša i energetsku učinkovitost. Prijava je ocijenjena pozitivno te je dana 11. lipnja 2018. sklopljen ugovor o nabavi spremnika za odvojeno prikupljanje otpada.

Planirana je nabava sljedećih spremnika za odvojeno prikupljanje otpada:

1. 3 komada spremnika za papir i karton - "Zvono", zapremnine od 2 do 2,5m³, poliesterski laminat
2. 13 komada spremnika za papir i karton, zapremnine 1100 l, HDPE
3. 3 komada spremnika za staklo - "Zvono", zapremnine od 2 do 2,5m³, poliesterski laminat
4. 3 komada spremnika za plastiku - "Zvono", zapremnine od 2 do 2,5m³, poliesterski laminat
5. 9 komada spremnika za plastiku, zapremnine 1000 l, HPDE
6. 646 komada spremnika za plastiku, zapremnine 240 l, HPDE
7. 3 komada spremnika za tekstil, metalni, 1,5m³

Vrijednost projekta iznosi 340.000,00 kn, od toga 282.145,57 kn osigurava FZOEU iz EU fondova (OPKK) odnosno u visini do 85% prihvatljivih troškova, a preostala sredstva osigurava Općina Ernestinovo iz vlastitog proračuna.

Odvoz komunalnog otpada organiziran je na sljedeći način:

* mješoviti komunalni otpad koji građani odlažu u zelene posude odvozi se jednom tjedno
* stari papir koji građani odlažu u plave posude odvozi se jednom mjesečno
* pet ambalaža koju građani odlažu u posebne za to namijenjene vrećice odvozi se jednom mjesečno, istoga dana kad i stari papir
* neovisno o odvozu starog papira i pet ambalaže „sa kućnog praga“, građanima su dostupni i eko-otoci za odvojeno odlaganje otpada, u svakom naselju po jedan
* glomazni otpad tijekom 2018. godine odvozio se jednom tjedno, sa više lokacija, a odlagao se u za to predviđene kontejnere koji su smješteni na javnu površinu; od studenog se glomazni otpad odvozi tri puta godišnje, u dogovoru s Unikomom d.o.o., na način da građani izvezu glomazni otpad pred svoje kuće dan prije odvoza, a zatim kamion Unikoma d.o.o. redom prikuplja glomazni otpad i odvozi na za to predviđenu deponiju

U srpnju 2016. potpisan je sporazum između općina Antunovac i Ernestinovo o zajedničkom korištenju reciklažnog dvorišta Općine Antunovac, čime je izvršena zakonska obveza osiguravanja funkcioniranja reciklažnog dvorišta za potrebe Općine Ernestinovo.

Tijekom 2017. i 2018. godine, Općina Ernestinovo sudjelovala je u troškovima rada reciklažnog dvorišta, razmjerno broju stanovnika.

U sljedećem razdoblju potrebno je organizirati mobilna reciklažna dvorišta.

U skladu s obvezama iz Zakona o održivom gospodarenju otpadom Općina Ernestinovo započela je s provedbom projekta Otpad nije otpad-reciklirajmo. Projekt općina financira iz vlastitih sredstava.

Projekt „Otpad nije otpad – reciklirajmo“ planiran je kao set edukacijskih radionica koje će se provoditi u ustanovama primarnog obrazovanja – u vrtićima Mali princ Ernestinovo i Mali princ Laslovo te u Osnovnoj školi Ernestinovo i Osnovnoj školi Laslovo. Radionice će se održavati jednom u tromjesečju, točnije jesenski set radionica, zimski set radionica i proljetni set radionica.

Prva ciljna skupina su najmlađi mještani, koji bi svoje znanje prenijeli u svoje domove te educirali i roditelje.

Druga ciljna skupina su najstariji sumještani koje planiramo educirati kroz pomoć projekta Osnažene Ernestine. Ovo je projekt financiran iz Europskog socijalnog fonda iz programa Učinkoviti ljudski potencijali, te se dotiče skrbi nad starim i nemoćnim osobama u Općini Ernestinovo. Ovim će programom biti obuhvaćeno 130 starijih osoba u našoj općini te će se za njih skrbiti 15 novozaposlenih žena. Žene su prošle edukaciju o razdvajanju otpada u Općinskoj vijećnici te će biti zamoljene da svoje znanje primjene pri brizi o kućanstvima 130 starijih osoba kao i da prenesu svoje novostečeno znanje na njih te ih svakodnevno kroz 23 mjeseca potiču na razvrstavanje otpada u plave i žute kante kao i na kompostiranje.

U prvom, jesenskom ciklusu radionica, održava se 10 radionica na temu Kompostiranje. U osnovnim školama održavaju se po 4 radionice, za 1-2 razred, 3-4 razred, 5-6 razred i 7-8 razred u obije škole posebno te po dvije radionice za obije vrtićke skupine u oba vrtića u Općini Ernestinovo. Radionice su prilagođene uzrastu djece te su popraćene praktičnim radom. Radionice je osmislila i provela službenica Maja Bračun, viša stručna savjetnica za fondove EU, koja ima dugogodišnje iskustvo u radu s djecom i edukacijom o zaštiti okoliša koje je stekla radom u Udruzi za zaštitu prirode i okoliša Zeleni Osijek.

U zimskom periodu radionica, edukacija će se bazirati na razvrstavanju otpada i na ponovnoj upotrebi kroz set kreativnih radionica gdje ćemo ponovno iskoristiti „otpad“. Setovi predavanja sa praktičnim dijelom će se provoditi istom dinamikom kao i jesenski set radionica samo će se odraditi u varijanti blok sata.

1. **PODACI O VRSTAMA I KOLIČINAMA PROIZVEDENOG OTPADA, ODVOJENO SAKUPLJENOG OTPADA, ODLAGANJU KOMUNALNOG I BIORAZGRADIVOG OTPADA TE OSTVARIVANJU CILJEVA NA PODRUČJU OPĆINE ERNESTINOVO**

Prema podacima Unikoma d.o.o., obuhvaćenost stanovništva organiziranim skupljanjem i odvozom komunalnog otpada iznosi 658 kućanstava.

Daje se pregled prikupljenog otpada, prema vrstama i oznakama iz kataloga otpada Pravilnika o katalogu otpada (Narodne novine broj 90/15):

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tvrtka ili naziv | Područje sa kojeg je otpad skupljen | Broj stanovnika obuhvaćen skupljanjem | Oznaka iz kataloga otpada (NN 90/15) | Naziv otpada | Ukupno sakupljeno (preuzeto u 2014. godini)  tona | Ukupno sakupljeno (preuzeto u 2015. godini)  tona | Ukupno sakupljeno (preuzeto u 2016. godini)  tona | Ukupno sakupljeno (preuzeto u 2017. godini)  tona | Ukupno sakupljeno (preuzeto u 2018. godini)  tona |
| *UNIKOM d.o.o. Osijek* | *Općina Ernestinovo* | *2.189* | *20 03 01* | *mješoviti komunalni otpad* | *511,20* | *493,20* | *490,00* | *430,00* | *413,70 iz kućanstava*  *8,6 iz uslužnih djelatnosti* |
| *20 01 01* | *papir – plave posude* | *--* | *18,27* | *22,00* | *22,18* | *24,9* |
| *20 01 39* | *plastika – „s kućnog praga“* | *--* | *3,84* | *4,51* | *7,08* | *7,82* |
| *20 01 01* | *papir – eko otoci* | *--* | *2,73* | *2,00* | *3,02* | *3,4* |
| *20 01 39* | *plastika – eko otoci* | *--* | *0,36* | *0,39* | *0,62* | *0,68* |
| *20 01 02* | *staklo – eko otoci* | *--* | *1,20* | *1,50* | *0,01* | *0,01* |
| *20 01 40* | *metal – eko otoci* | *--* | *0,56* | *0,37* | *0,00* | *0,00* |
| *20 03 07* | *glomazni otpad* | *--* | *--* | *4,90* | *30,00* | *33,00* |

Za 2014. godinu postoje jedino podaci o količini mješovitog komunalnog otpada jer tada još nije bilo organizirano odvojeno prikupljanje otpada.

Podaci za glomazni otpad prate se od 2016. godine jer su se podaci u prethodnim godinama iskazivali za Grad Osijek i sve općine zajedno, pa nisu postojali zasebni podaci za Općinu Ernestinovo.

Usporedbom podataka za razdoblje 2014.-2018. godine vidljivo je da se uvođenjem odvojenog prikupljanja nastavlja trend smanjenja količine mješovitog komunalnog otpada. S druge strane, značajan je porast količina prikupljenog starog papira „na kućnom pragu“, kao i plastike. Odvojeno prikupljanje otpada dalo je pozitivne rezultate i utjecalo na smanjivanje količine mješovitog komunalnog otpada.

Može se očekivati daljnji trend smanjivanja količina mješovitog otpada.

Međutim, zabrinjavajuća je količina glomaznog otpada koja se kontinuirano povećava i u 2018. godini te je potrebno razmotriti na koji će to način utjecati na moguće penale koje će Općina morati platiti zbog porasta količine otpada, umjesto smanjenja.

1. **ZAKLJUČAK**

Poduzetim mjerama učinjen je značajan iskorak u održivom gospodarenju otpadom u odnosu na dosadašnje stanje.

Za dodatno opremanje potrebno je koristiti mogućnosti za sufinanciranje koje nudi Fond za zaštitu okoliša i energetsku učinkovitost i drugi fondovi.

Potrebno je nastaviti s edukacijom stanovništva putem dodatnih informativnih letaka, radionica i slično.

Ovo Izvješće se obavezno dostavlja Osječko-baranjskoj županiji, Upravnom odjelu za prostorno-planiranje, zaštitu okoliša i prirode.

Izvješće se ima objaviti u Službenom glasniku Općine Ernestinovo.

KLASA: 351-01/19-02/1

URBROJ: 2158/04-19-1

Ernestinovo, ­­26. ožujka 2019.

Općinska načelnica

Marijana Junušić, univ. spec. oec., v.r.